Raporti i Departamentit të Shtetit për liritë fetare në botë
Uashingtoni veçon Kinën, Rusinë, Mianmarin, Indinë dhe Pakistanin mes shkelësve kryesorë
Departamenti Amerikan i Shtetit publikoi raportin vjetor për Kongresin lidhur me lirinë fetare në botë, duke veçuar Kinën, Rusinë, Mianmarin, Afganistanin, Indinë, Pakistanin dhe vende të tjera, për shkelje të rënda. Sekretari i Shtetit Antony Blinken dhe ambasadori Rashad Hussain prezantuan të enjten raportin vjetor mbi liritë fetare në botë, duke përmendur Kinën si një nga shkelësit kryesorë të të drejtave themelore gjatë vitit 2021. Pekini i ka kundërshtuar akuzat duke thënë se kampet masive janë qendra profesionale trajnimi. Zoti Blinken tha se qeveria komuniste kineze gjithashtu vazhdoi shtypjen e budistëve tibetianë. Ai përmendi Iranin, Mianmarin, qeverinë talebane në Afganistan dhe kundërshtarë të tjerë të Shteteve të Bashkuara për shkelje të rënda. Rusia është gjithashtu në listë, tha ambasadori Rashad Hussain. Zoti Blinken tha se në demokracinë më të madhe në botë, në Indi, ka patur një rritje të sulmeve ndaj njerëzve në objektet fetare. Ambasadori Hussain tha se veprimet e zyrtarëve lënë për të dëshiruar. Në të kaluarën, udhëheqësit indianë kanë kundërshtuar me forcë çdo kritikë amerikane për sulme kundër pakicave fetare në vendin e tyre. Kryediplomati Blinken kritikoi ashpër rivalin historik të Indisë, Pakistanin, duke thënë se vitin e kaluar të paktën 16 persona u dënuan me vdekje nën akuza për blasfemi, megjithëse asnjë nuk është ekzekutuar.